የአገር ብልጽግና ለሕዝቦች ልዕልና መሰረት ነው!
 የአንድ አገር ኩራት መሰረቶች ዜጎች ናቸው። በተመሳሳይ የዜጎች ኩራት ደግሞ አገራቸው ናት። በዚሁ ልክ ኢትዮጵያውያን ለኢትዮጵያ መመኪያ ሲሆኑ ኢትዮጵያም ለኢትዮጵያውያን መኩሪያቸው ናት። ግን እንዴት? ኢትዮጵያ ሰፊ የውሀ ሀብት ያላት፤ ከምድር ከርስ ወጥቶ ጥቅም ላይ ያልዋለ በርካታ የተፈጥሮ ሀብትና ሁሉንም ዓይነት የአየር ጠባይ የያዘች፤ ለተለያዩ የልማት ስራዎች እንደየሁኔታው የሚስማማ መልክዓ ምድር ያላት ሀገር ናት። ከምንም በላይ ደግሞ ግማሽ ያህል የህዝብ ቁጥሯን የሚሸፍን አምራች የሰው ኃይል ያላት! እንዲህ ዓይነቱ ተፈጥሯዊና ነባራዊ የአገራችን እውነታና ገጽታ ግን “አለ መይም ይኖራል” ከሚባለው ውጭ ያለው ሀብት ስራ ተሰርቶበት አገሪቱን ከብድርና ከልመና፤ ህዝቦቿንም ከኩስምና ሊያላቅቃት አልቻለም። ከምንም በላይ በኢትዮጵያ ያለው አምራች ኃይል እየተማረና እየተለወጠ ያለ በመሆኑ ሙያ የሚቀስምና ዕውቀት የሚያደረጅ ኃይል ስለሆነ ዋነኛው የእድገት ግብዓት ነው። እንዲህ ያለው ግብዓት አለ ከምንለው የተፈጥሮ ሀብትና ተስማሚ የአየር ንብረት ጋር ካዋሀድነው ደግሞ ከፍተኛ ልማት በማምጣት አገርን የመለወጥ አቅም መፍጠር ይቻላል። ይሁን እንጂ፤ ሀብቷ ከከርሷ ውስጥ ነው የምንለውን ያህል ይህ አምራች ሀይሏም የተበታተነ፤ በአንድ ያልተሰባሰበና ስለአንድ የሚያስብ ባለመሆኑ እስካሁን ድረስ ለእድገቷ አስተማማኝ መሰረት ሆኖ አልተዋቀረም። ሀገራችን ኢትዮጵያ በታሪክ፤ በሰው ዘር መገኛነት፤ በሉዓላዊነት መከበርና በእምነት በቀደምትነት የምትጠቀሰውንና በቀደምት ህዝቦቿ ታታሪነትና የፈጠራ አቅም የስልጣኔ ጀማሪ ተበላ የምትታወቀውን ያህል፤ በአሁኑ ወቅት መለያዋና መታወቂያዋ ተቀይሮ ህዝቦቿን ሳይቀር በስጋት ላይ የጣለው ፖለቲካዊና ማህበራዊ ቀውስ መልካሟን ለማይሹ ሟርተኞች የክፋት ወሬ እርሾ ሆኗቸዋል። አዎን ትናንት ከትናንት ወዲያ በገጠመን ተፈጥሯዊ ችግር ረሀብተኞች ተብለን አልፈናል። ዛሬና አሁን ደግሞ ፍቅር የራቃቸው፤ በአንድ መቆም ያቃታቸው እየተባልን እንገኛለን። እናም “እንዲህ ሆነው እንዴት ይደጉ? አገሪቱስ እንዴት ትልማ?” የሚሉንን ያህል እኛም “አንዴት እንበልጽግ?” እያልን እንገኛለን። አዎን ብልጽግና የእኛ፤ የሚያውቁንና በጎ የሚመኙልን ብሎም የሁላችንም ፍላጎትና ምኞት ነው። የሀገር ብልጽግና የተከታታይና ድምር ልማት እና እድገት ውጤት ነው። እናም አገራችን እንድትበለጽግ የማያቋርጥ የልማት ስኬት ሊገኝና እድገት ሊመዘገብ ይገባል። ይህ የሚሆነው ደግሞ ቁልፉና አምራቹ ኃይል በአንድ ሲቆም፤ በአንድ ሲያልም፤ እንዲሁም አንድ አገራዊ ራዕይ ሰንቆ በአንድ ሲስተም ብቻ ነው። እርግጥ ነው! ዜጎች
የአገራቸው ዕድገትም ሆነ
ውድቀት የመጀመሪያዎቹ ምክንያቶችና
ተዋናዮች ናቸው። ለኢትዮጵያ
ዕድገትና ውድቀትም የመጀመሪያዎቹ
ተጠያቂዎች እኛው ኢትዮጵያውያን
ነን። በተለይ ዕድገቷን
ስናስብ ደግሞ አልሞ
የሚመታውን፤ ሮጦ የሚይዘውንና
ቆፍሮ ውሀ የሚያፈልቀውን
አምራች ኃይል ማሰብ
የግድ ይለናል። ምክንያቱም
ኢትዮጵያን የመፍጠር ኃላፊነቱ
ያለው በዚህ የማህበረሰብ
ክፍል ትከሻ ላይ ነውና! ወጣቶች ከዛሬ አካላዊ ቁመናቸው ይልቅ የነገው አዕምሯዊ ዝግጅታቸውና የወደፊት ህልማቸው የሀገር ዕድገትና ሰላም መሰረት ነው። ይህ ህልማቸውና ምኞታቸው ደግሞ በሀገር ፍቅር ተቃኝቶ፤ በመደመር ስሌት በርክቶ ውጤት በሚያመጣ መልኩ መደራጀት ይኖርበታል። እናም አሁን እየተማረና እያደገ ያለውን የማህበረሰብ ክፍል ትክክለኛውን አቅጣጫ አሳይቶ፤ በሀገርና በህዝብ ፍቅር ቃኝቶና በአዲሱ ዓመት አዲስ ራዕይ አሰንቆ ማሰለፍ ተገቢ ነው። በዚህ ረገድ አገራችን አሁን ያለችበት ደረጃ ትልቅ ተስፋ የተሰነቀበትና ብሩህ ምኞት የጎመራበት ነው። እስካሁን ድረስ ያጣናቸውን በመሪና በህዝብ ዘንድ የነበሩ የፍላጎት መዛባትና ያለመናበብ ችግሮች በአሁኑ ሰዓት ተቀርፈዋል። አሁን ሁላችንም ቢያንስ አንድ አሳቢ ሆነናል። የሁላችንም ምኞትና ሀሳብ የአገራችን የወደፊት እድገት ብልጽግና፤ የህዝባችን በተለይም የወደፈቱ ትውልድ አጠቃላይ ልዕልና ነው። ይህንንም ወደ ተግባር ለመለወጥ ደግሞ ምርጡ ጊዜ ዛሬ ነው። በዚህ ሂደት ውስጥ አለን የምንለውን የተፈጥሮ ሀብት አውቆና ተገንዝቦ በመጠቀም ለውጥ ማምጣት የሚችል የሰው ኃይል መፍጠርና መገንባትም ያስፈልጋል። በዚህ ረገድ በአጠቃላይ ትምህርት በተለይም በቴክኒክና ሙያ መስክ የምንሰጣቸውን ስልጠናዎች ይዘት ወደ ስራ ከገቡትና እየገቡ ካሉት ኢንዱስትሪዎች ፍላጎት ጋር የተቃኘ ሊሆን ይገባዋል። አዎን አገራችን በአጭር ጊዜ ውስጥ ያሉባትን ችግሮች ቀርፋ ለውጥ እንድታመጣና እድገት እንድታስመዘግብ፤ ብሎም ወደ ብልጽግና እንድታመራ ከተፈለገ፤ ጉዳዮቻችንን ሁሉ በየደረጃው እያየን እልባት ልንሰጣቸው ይገባል። በዚህም መሰረት ለመኖርና ለማደግ ትልቁ መሰረት ሰላም ነውና በአገራችን ሰላም እንዲሰፍን ያለመታከት መስራት ይጠበቅብናል። የሰላም መሰረቱ ደግሞ ፍቅር ነው። በዚህ ላይ ደግሞ መተሳሰብ፣ መቻቻል፣ እና ልዩነቶቻችንን አቻችለን አብሮነታችንን ማጠናክር ያስፈልጋል። በተናጠል የሚመጣ እድገት የለምና በጋራ ለልማት እንድንነሳ የፍቅር ማዕተባችንን በወፍራሙ ገምደን ልንተሳሰርበት ግድ ይላል። በመሆኑም መንግስት ወጣቱን በተግባር የተደገፈ ትምህርት በመስጠት በክህሎትና በቴክኒክ አዳብሮ ለልማት ለማሰማራት የጀመራቸውን ተግባራት አጠነክሮ ሊቀጥል ይገባል። ማህበረሰቡም የነገ አገር ተረካቢ ልጆቹን በምግባር በማነጽ ስራ በወውደድ የአገር ተስፋነታቸውን ዕውን ያደርጉ ዘንድ መስራት አለበት። ወጣቶችም የዚች አገር መጻኢ ተስፋዎች እንደሆኑ ተረድተው በፍቅር እና በመቻቻል ለአገር ልማትና ብልጽግና ለመስራት መነሳት አለባቸው። ይህ ሲሆን የአገር ብልጽግና ለህዝቦች ልዕልና መሰረት ይሆናል!አዲስ ዘመን ጳጉሜ 1/2011